Tegniese Ontleding: Tiger Brands wys hy wil styg | Netwerk24
Deur Frans de Klerk en Christelle de Klerk 03 Desember 2018 06:00
Tiger Brands, een van die maatskappye in die JSE se top-40-indeks, is een van die grootste vervaardigers en bemarkers van vinnig bewegende verbruikersgoedere in Afrika.
Van sy gewildste handelsname is Mrs Balls-blatjang, Albany-brood, Cross & Blackwell-mayonnaise, Jungle Oats, Tastic Rice, Black Cat-grondboontjiebotter, Koo-blikkieskos, Doom en All Gold-produkte.
Sy jongste finansiële resultate vir die tydperk tot einde September, toon ’n daling van 26% in sy wesensverdienste per aandeel. Die bedryfsinkomste het met 28% gedaal.
’n Omgekeerde kop-en-skouer-formasie (positief) is sigbaar met die neklyn wat wag by lyn A (R283,95).
Die formasie sal bevestig word wanneer die neklyn verander in ’n steun. Die konserwatiewe teiken van die formasie is R305 en die volle teiken is R330 indien die formasie wel uitspeel.
Die formasie sal van die tafel wees wanneer R266,80 verander in ’n weerstand.
Die bewegende gemiddelde konvergensie-divergensie-aanwyser (MACD) het positief gedraai bo die nul-lyn, en die 26- en 9-dae- bewegende gemiddeldes het mekaar reeds na bo gekruis, wat die sentiment vir mediumtermynbeleggers na positief verander.
Daar wag ook ’n venster na bo tussen R327,13 en R319,00 wat dalk gesluit kan word indien die momentum na bo voortduur.
Spekulante: Koop of oorweeg ’n langposisie bo lyn A (R283,95), maar gebruik R266,80 as keerverlies om kapitaal te beskerm. Die moontlike teikens na bo is: R295,09; R301,20; R306,14; R311,07; R318,10 en R319 (opening van die venster) en R327,13 (sluiting van die venster).
Medium- tot langtermynbeleggers: Die omgekeerde kop en skouer op die weeklikse grafiek sal slegs bo R288,30 bevestig word en onder R266,49 sal die formasie van die tafel wees.
Frans en Christelle de Klerk is onafhanklike tegniese ontleders. Christelle is ook ’n geregistreerde makelaar: www.fransdeklerk.com; www.chris-tell.com; Twitternaam: TraderFrans
Meer oor: Tiger Brands | Listeriose
Tiger Brands maan oor verdienste
Tiger Brands heropen 2 fabrieke ná listeriose-krisis
KYK NOU: 'Die wat nie wil hoor nie, kom uit brandpunte'